12. ΠΡΟΕΔΡΙΚΟ ΔΙΑΤΑΓΜΑ υπ΄αριθ. 288 της 25 Οκτ./15 Νοεμ. 1999 (ΦΕΚ  Α΄246) Έννοια ατυχημάτων που προκαλούνται από πλωτά μέσα του Λιμενικού Σώματος, όργανα και διαδικασία διερεύνησης αυτών. Έχοντας υπόψη: 1.Τις διατάξεις: α)Του άρθρ. 15 του Νόμ. 2622/98 (Α΄138) «Υπηρεσίες Συνοριακής Φύλαξης – Δήλωση περιουσιακής κατάστασης αστυνομικών και άλλες διατάξεις». β)Του άρθρου ενδέκατου παρ. 6 του Νόμ. 2688/1999 «Μετατροπή του Οργανισμού Λιμένος Πειραιώς και του Οργανισμού Λιμένος Θεσσαλονίκης σε ανώνυμες εταιρείες» (Α΄40). γ)Του άρθρ. 29 Α του Νόμ. 1558/1985 «Κυβέρνηση και Κυβερνητικά Όργανα» (Α΄137), το οποίο προστέθηκε με το άρθρ. 27 του Νόμ. 2081/1992 (Α΄154) και αντικαταστάθηκε από το άρθρ. 1 παρ. 2α του Νόμ. 2469/1997 (Α΄38). 2.Το γεγονός ότι από τις διατάξεις του παρόντος δ/τος δεν προκαλείται δαπάνη σε βάρος του Κρατικού Προϋπολογισμού. 3.Την με αριθ. 390/27-9-99 γνωμοδότηση του Συμβουλίου Επικρατείας ύστερα από πρόταση του Υπουργού Εμπορικής Ναυτιλίας, αποφασίζουμε: Έννοια ατυχήματος - Ορισμοί Άρθρ.1.-Για την εφαρμογή του παρόντος δ/τος οι ακόλουθες έννοιες έχουν την εξής σημασία: (α)Ατύχημα θεωρείται κάθε συμβάν που προκαλείται από πλωτό μέσο του  Λιμενικού Σώματος και έχει ως συνέπεια: (i)την απώλεια ζωής ή τον τραυματισμό προσώπου επ΄αυτού ή άλλου  πλοίου ή πλωτού ναυπηγήματος ή εντός του υγρού στοιχείου ή στον περιβάλλοντα χώρο (προβλήτες, παραλίες, όχθες). (ii)την υλική ζημιά πλοίου ή πλωτού ναυπηγήματος ή την υλική ζημιά του μεταφερόμενου από αυτό φορτίου και  (iii)την υλική ζημιά σε μόνιμες ή μη εγκαταστάσεις που βρίσκονται στο υγρό στοιχείο ή στον περιβάλλοντα αυτό χώρο. (β)Πλωτά μέσα είναι τα πάσης φύσεως πλοία ή πλωτά ναυπηγήματα, που διαθέτει και χρησιμοποιεί κατά την εκτέλεση της αποστολής του το Λ.Σ., τα οποία κυβερνούν – πλοηγούν – χειρίζονται στελέχη του Λ.Σ., ως Κυβερνήτες – Χειριστές, που έχουν ορισθεί κατόπιν διαταγής για το σκοπό αυτό. Όργανα και διαδικασίες διερεύνησης ατυχήματος Άρθρ.2.-1.Οι κυβερνήτες – χειριστές πλωτών μέσων του Λ.Σ. σε περίπτωση ατυχήματος υποχρεούνται: α)να το αναγγείλουν αμέσως με τον προσφορότερο τρόπο στην αρμόδια κατά τόπο Λιμενική Αρχή. β)να εξασφαλίσουν τα απαραίτητα αποδεικτικά στοιχεία για τις συνθήκες του ατυχήματος και γ)να υποβάλουν εγγράφως εντός τριών (3) εργασίμων ημερών από την ημέρα του συμβάντος στην Υπηρεσία τους λεπτομερή αναφορά σχετικά με τις συνθήκες και τα αίτια του ατυχήματος. 2.Η Υπηρεσία στην οποία υπάγεται το πλωτό μέσο του Λ.Σ. αναφέρει αμέσως το συμβάν αυτό στην αρμόδια Διεύθυνση του Υπουργείου Εμπορικής Ναυτιλίας (ΥΕΝ) προκειμένου να διαταχθεί Ένορκη Διοικητική Εξέταση (Ε.Δ.Ε.) για την εξακρίβωση των αιτιών και συνθηκών του ατυχήματος, καθώς και των αποτελεσμάτων (θάνατος, τραυματισμοί προσώπων, υλικές ζημιές) που προκάλεσε αυτό σε τρίτους. 3.Την Ε.Δ.Ε. διενεργεί Αξιωματικός του Λ.Σ., που ορίζεται από την αρμόδια Διεύθυνση του ΥΕΝ. Εάν, ο διενεργών την ΕΔΕ, κρίνει ότι απαιτούνται ειδικές γνώσεις επιστήμης ή τέχνης για να γίνει ακριβής διάγνωση και κρίση κάποιου γεγονότος, αναθέτει την διενέργεια πραγματογνωμοσύνης σε Αξιωματικό Λ.Σ. ή άλλο πρόσωπο που διαθέτει τα κατάλληλα προσόντα. Έναρξη ισχύος Άρθρ.3.-Η ισχύς του παρόντος δ/τος αρχίζει από την δημοσίευσή του στην Εφημερίδα της Κυβερνήσεως. (Μετά τη σελ. 138) Σελ. 138,01 Τεύχος 1370 Σελ. 35 Ποινική και πειθαρχική δωσιδικία Λ.Σ. 20.Γ.ε.12 